Olih Nang Lecir
Barang ané tusing buin dadi anggo apaké adanné? Barang ané tuah ngebekin lan ngaé mata seletan apaké adanné? Pasautné tusing ja ada lén, tuah barang bangka. Jani ada patakon, yén ada togog, candi bentar, lan batu-batu mégalitik apaké masih kaadanin barang bangka?
I Madé Tukang Gali Sumur lan Kubur sedeng ngebor ngaé sumur bor di jumahné Mén Sing Dadi Tawah Kéwala Dadi Ngebon. Kesyab ia lan crew-né napetang mesin congcongné dasdas ri kala klencong-klencong mongpong di teban dagang lais makésék ento. Suba kanti ping pat ping lima jeg terus pangongkékan mesinné kélés, padahal menurut I Madé, mesinné tuah mesin paling canggiha. Tumbén I Madé maan kapialang cara kéné. Mecik péléng I Madé. Suba kanti telah betarané sambata, kéto masih Mén Sing Dadi Tawah Kéwala Dadi Ngebon suba mabanten kema-mai nunas ijin lakar ngaé sémér wiréh yéh PAM-é sai pegat. Suba masih nyejerang daksina di Panunggun Karang tur sing pegat-pegat nancebang dupa ngendih solah katih di tongos ané lakar anggona sémér, kéwala masih tusing ada asilné. Pamuputné payu mulih tukang boré, satondén maan ngebor.
Buin maniné I Madé buin teka majumu nuasanin tongos, laut I Madé ngaé bangbang anggo tongos yéh disubanné binjep nyak berhasil ngebor. I Madé tengkejut, mara tuah numbeg tengan meter sagétan ia numbeg bata, kadéna butane ento lad tetaneman, ngancan nglinggahan ngancan liu bata ané tumbeg I Madé. Mara ia manyet, teban Mén Sing Dadi Tawah Kéwala Dadi Ngebonné anak tenget pisan. I Madé nglapur kén ané ngelahang umah, ané ngelahang umah nglapur kén kliang banjar, kliang banjar nglapur ka bendésa, bendésané ngelah inisisiatif nélpun Dinas Kebudayaan.
Mara tawang, bata ento ternyata candi bentar ané gedéné lamun candi bentar di kantor walikota. “Buung ngaé sémér, payu lakar dadi jutawan yén tebané bayahina kén pemréntah,” kéto kenehné Mén Sing Dadi Tawah Kéwala Dadi Ngebon. Nanging lacur, kanti jani tusing dadi apa. Tetep dogén maan status barang bangka.
bjn_Latn ban_Latn ban_Latn ban_Latn ban_Latn